Document ID: 32002D0677

Odločba Komisije
z dne 22. avgusta 2002
o določitvi standardnih zahtev za poročanje za programe izkoreninjenja in nadzora bolezni živali, ki jih sofinancira Skupnost, ter o razveljavitvi Odločbe 2000/322/ES
(notificirano pod dokumentarno številko K(2002) 3103)
(Besedilo velja za EGP)
(2002/677/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 90/424/EGS z dne 26. junija 1990 o izdatkih na področju veterine [1], kakor je bila nazadnje spremenjena z Odločbo 2001/572 [2], in zlasti člena 24(11) Odločbe,
ob upoštevanju naslednjega:
(1) Odločba 90/424/EGS predvideva možnost finančne udeležbe Skupnosti v programih izkoreninjenja in nadzora bolezni živali. Države članice morajo vsako leto predložiti programe, za katere želijo prejeti finančni prispevek.
(2) Za ocenjevanje napredka, do katerega pride med izvajanjem programov izkoreninjenja in nadzora, mora biti vzpostavljen sistem ocenjevanja. Sistem ocenjevanja mora vključevati sistem poročanja, da se zagotovijo epidemiološki podatki iz programov. Zaželeno je usklajevanje takšnega sistem poročanja.
(3) Primarno odgovornost za izvajanje in uspešnost programov izkoreninjenja in nadzora, kakor tudi za pravilno finančno poslovodenje sofinanciranih ukrepov, ima država članica, ki daje vlogo.
(4) Merila za programe izkoreninjenja in nadzora iz člena 24(2) Odločbe 90/424/EGS so bila določena z Odločbo Sveta 90/638/EGS [3].
(5) Točka 13 Priloge I Odločbe 90/638/EGS predvideva, da programi izkoreninjenja, ki jih države članice zaradi sofinanciranja predložijo Komisiji, vključujejo vsaj pravila za čimprejšnja izplačila ustreznih odškodnin kmetom zaklanih živali.
(6) V primeru, ko takšnih pravil ni, je treba predvideti, da se odškodnina plača v 90 dneh.
(7) Ta odločba nadomesti Odločbo Komisije št. 2000/322/ES z dne 13. aprila 2000 o standardnih zahtevah za poročila, predložena za programe izkoreninjenja inspremljanja bolezni živali, ki jim je Skupnost odobrila sofinanciranje [4], ki se jo razveljavi z dnem, ko se začne uporabljati ta odločba.
(8) Ukrepi, predvideni s to odločbo, so skladni z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
V tej odločbi se uporabljajo naslednje opredelitve pojmov:
(a) "Predhodna tehnična in finančna ocena programa": predhodna ocena tekočega programa, kakor je predvidena s členom 24(7) Odločbe 90/424/EGS, ki se mora Komisiji predložiti pred 1. junijem;
(b) "Vmesna poročila": poročila, ki morajo biti predložena Komisiji v rednem časovnem okviru;
(c) "Končna poročila": poročila, ki morajo biti Komisiji predložena za vse leto, ko se uporablja program;
(d) "Zahtevki za plačilo": zahtevki za plačilo iz člena 24(8) Odločbe 90/424/EGS.
Člen 2
Države članice predložijo v zvezi s programi izkoreninjenja in nadzora, sprejetimi skladno s členom 24 Odločbe 90/424/EGS, predhodno tehnično in finančno oceno, vmesna poročila in končna poročila skladno s to odločbo.
Člen 3
Predhodna tehnična in finančna ocena programa, za katerega je bilo odobreno sofinanciranje, vsebuje najmanj podatke, opredeljene v Prilogi I.
Člen 4
1. Vmesna poročila vsebujejo najmanj podatke, opredeljene v prilogah II, III in IV, če je to primerno, za naslednje bolezni:
goveja tuberkuloza, goveja bruceloza, bruceloza ovac in koz, enzootska goveja levkoza, IBR/IPV, paratuberkuloza, pljučna kuga govedi, antraks, maedi visna, virusni artritis/encefalitis koz, bolezen modrikastega jezika, bolezen Aujeszkega, Afriška prašičja kuga, klasična prašičja kuga, vezikularna bolezen prašičev, osrčnikova vodenica, babezioza, goveja anaplazmoza, infekciozna hematopoetska nekroza, infekciozna anemija lososa, salmonella pullorum, salmonella gallinarum in mycoplasma gallisepticum.
2. Vmesna poročila morajo vsebovati vse ustrezne podatke o steklini.
Člen 5
1. Končna poročila vključujejo vloge za plačilo in vsebujejo najmanj podatke, opredeljene v prilogah II, III, IV, V, VI in VII, če je to primerno, za naslednje bolezni:
goveja tuberkuloza, goveja bruceloza, bruceloza ovac in koz, enzootska goveja levkoza, IBR/IPV, paratuberkuloza, pljučna kuga govedi, antraks, maedi visna, kozji virusni artritis/encefalitis, bolezen modrikastega jezika, bolezen Aujeszkega, Afriška prašičja kuga, klasična prašičja kuga, vezikularna bolezen prašičev, osrčnikova vodenica, babezioza, goveja anaplazmoza, infekciozna hematopoetska nekroza, infekciozna anemija lososa, salmonella pullorum, salmonella gallinarum in mycoplasma gallisepticum.
2. Vmesna poročila morajo vključevati vse ustrezne podatke o steklini in vključujejo zahtevke za plačilo sofinanciranja.
3. Države članice, brez poseganja v člen 4(2) Uredbe Sveta (ES) št. 296/96 [5] za izpolnitev tabele iz Priloge VII v 90 dneh po zakolu živali ali po predstavitvi izpolnjenega zahtevka, v stolpcu "kompenzacija" navedejo dodeljeno kompenzacijo.
Člen 6
Odločba 2000/322/ES se razveljavi z 1. januarjem 2003.
Člen 7
Ta odločba se uporablja za programe izkoreninjenja in nadzora bolezni živali, ki se izvajajo od 1. januarja 2003.
Člen 8
Ta odločba je naslovljena na države članice.
V Bruslju, 22. avgusta 2002

Labels: 7
12
2
6